Luisa Ulrika Prusiakoa

**Luisa Ulrika Prusiakoa** (Berlin, Prusia, 1720ko uztailaren 24a – Svartsjö gaztelua, Ekerö, Suedia, 1782ko uztailaren 16a) printzesa izan zen eta Suediako erregina ezkontidea 1751tik 1771ra, Adolfo Frederiko Suediako erregearekin ezkontzean. Senarra hil ostean, Suediako erregina ama bihurtu zen, Karlos XIII.a Suediako erregearen ama bezala. Aurretik, Holstein-Gottorpeko dukesa izan zen.

## Bizitza 
### Familia 
Gurasoak Frederiko Gilen I.a Prusiako erregea eta Sofia Dorotea Hannoverrekoa izan ziren. 

### Ezkontza 
Luisa Ulrika printzesa 1744. urteko uztailaren 17an Suediako koroaren oinordeko zen Adolfo Frederiko Holstein-Gottorp-ekin konprometitu zen Berlinen. Ezkontza Suedian egin zen, Drottningholm Jauregian, 1744. urteko abuztuaren 29an. Senarra hautatu zuten oinordeko, neurri batean errusiarrek parlamentuan zuten eraginari esker. 

#### *Kapelen* alderdia 
Luisa Ulrikak berehala esku hartu zuen jarduera politikoetan. Neba Frederiko II.a Prusiakoa (Handia) eta biak, kultura frantsesaren miresleak ziren. Adolfo Frederiko eta *kapelen* alderdiaren arteko aliantzak bilatu zituen, politika frantsesaren aldeko aldarriak. *Kapelek*in hurbiltzeak haserreak eragin zituen Errusiako diplomazialarien artean, eta horrek, aldi berean, Errusiako independentziaz jeloskor ziren *kapelek* oinordekoarekin zituzten loturak indartzea eragin zuen. 

#### Printzesa eta luxua 
Suedian printzesa izan zenetik, Luisa Ulrikak bizitza sozial aktiboa izan zuen, jarduera artistiko eta kulturalez betea. Jauregi bikainetan bizi izan zen, eta Drottningholm jauregia zuen gogokoen. Luisa Ulrikaren luxuak eta xahutzea oso garestiak izan ziren finantza publikorako.

### Erreginaren anbizioa 
Adolfo Frederiko Suediakoa errege izan zenean, 1751. urtean, *kapelek* uko egin zioten monarkiak politikan zuen eragina handitzeari, eta horrek erregeen eta parlamentuaren arteko etsaitasun irekia sortu zuen. Egoera hartan, zurrumurrua zabaldu zen Luisa Ulrikak bere bitxiak bahituran eman zituela, monarkia absolutista ekarriko zuen iraultza finantzatzeko. Zurrumurruen ondorioz koroaren bitxien inbentarioa egin zen. Hala ere, erreginak muturreraino eraman zituen bere anbizioak, eta iraultzaren prestaketetan konspiratu zuen. Konspirazioa 1756. urtean agerian ikusi zen, erreginaren aldeko batzuk exekutatu zituztenean. Luisa Ulrikak kargu hartu, haserre egin zion kleroak, klero horrek heriotzen erantzuletzat jo baitzuen. Handik aurrera erregeen boterea historia garaikidean izan duen baxuena izan zuen.

Erreginak garrantzia izan zuen berriz ere Zazpi Urteko Gerra piztu ostean, Suediak Prusiaren aurkako koalizioan parte hartu baitzuen. *Txapeldunen* alderdiak ospea galdu zuen gerrarekin, eta erreginaren bila joan zen Prusiarekin bakea hitzartzeko, Luisa Ulrikak herrialde horrekin zuen familia-lotura zela eta.

Parlamentuan aurkariekin aliantza sendoak egiteko itxaropena galduta, Luisa Ulrikak kolaboratzaile indartsu bat izan zuen bere semea, Gustavo printzea (gero Gustavo III.a Suediakoa), zeinaren jarduera politikoak gorteko alderdian eskalatzera eraman zuen berehala, parlamentuan interes monarkikoak ordezkatzen zituen institutu politikoan. Semearekiko harremana bat-batean zapuztu egin zen, erreginak bere buruaren gainetik semearen buruzagitza onartzeari uko egin ostean.

#### Gortetik aldenarazi 
1777. urtean, Drottningholm uztera behartu zuten, bere ondare artistiko guztiarekin, eta Estatuaren babesleku izatera pasa zen orduan. 1778. urtean, Gustavoren seme zaharrena jaio zenean, Luisa Ulrikak printzea erregearen semea ez zela zabaldu zuen. Zurrumurruak Gustavorekiko harremana okertu zuen, eta jendaurreko azalpen bat egitera behartu zuten, zurrumurrua gezurtatuz. Handik aurrera, Luisa Ulrikari debekatu egin zitzaion gortean aurkeztea, eta erbeste moduko batean bizi behar izan zuen, Fredrikshov edo Svartsjöko gazteluen bakardadean. Hil-ohean zegoela, semearekin adiskidetu zen. Svartsjöko gazteluan hil zen 1782. urteko uztailaren 16an.

## Erreferentziak 
## Kanpo estekak